Diari Oficial de la Generalitat Valenciana


Sumari del DOGV 3343, del 02-10-1998 (1998/7442)

RESOLUCIÓ de 23 de juliol de 1998, del director general d'Interior, de la Conselleria de Presidència, per la que s'acorda la inscripció de l'adaptació dels Estatuts del Col·legi Oficial Professional Comercials de Castelló.
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3343

Data del DOGV
:   02-10-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/7442


Data del document
:   23-07-1998

Organisme emissor
:   Conselleria de Presidència

Tipus de document
:   Resolució

Correcció d'errades

RESOLUCIÓ de 23 de juliol de 1998, del director general d'Interior, de la Conselleria de Presidència, per la que s'acorda la inscripció de l'adaptació dels Estatuts del Col·legi Oficial Professional Comercials de Castelló. [1998/X7442]
  
Vist l'expedient d'adaptació estatutària instruït a instància del senyor Baltasar Nos Escrig, com a secretari del Col·legi Oficial Professional d'Agents Comercials de Castelló, inscrit amb el número 73 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en el qual sol·licita la inscripció i registre de l'adaptació dels seus Estatuts a la Llei 6/1997, de 4 de desembre, de la Generalitat Valenciana de Consells i Col·legis Professionals de la Comunitat Valenciana, d'acord amb els següents
  
Fets
  
Primer
  
Que el senyor Baltasar Nos Escrig, com a secretari del Col·legi Oficial Professional d'Agents Comercials de Castelló, va presentar el 28 d'abril de 1998 els Estatuts (modificats)d'aquest Col·legi per al control de legalitat per part de la Generalitat Valenciana, segons el que estableix l'article 11 de la Llei 6/1997, de 4 de desembre, de la Generalitat Valenciana, de Consells i Col·legis Professionals.
  
Segon
  
Que aquests Estatuts van ser revisats pel Servei d'Entitats Jurídiques, i es va sol·licitar informe a la Conselleria d'Ocupació, Indústria i Comerç, per ser la competent en allò referent als continguts de la professió d'agent comercial, en compliment del que disposa l'article 6.2 de l'esmentada Llei; informe favorable (condicionat a la rectificació d'un paràgraf d'un dels article dels Estatuts) emés pel secretari general d'aqueixa Conselleria el 18 de juny de 1998; per això, va ser requerit el degà del Col·legi el 9 de juny perquè es rectificara l'esmentat paràgraf i s'aportara una determinada documentació necessària per a la continuació de l'expedient, rectificació i documentació correctes les quals van ser rebudes el 21 de juliol.
  
Tercer
  
Que segons certificació de data 1 d'abril de 1998, del senyor Baltasar Nos Escrig, secretari del Col·legi Oficial Professional d'Agents Comercials de Castelló, la Junta General Extraordinària, en reunió celebrada el 31 de març de 1998, va acordar l'aprovació dels Estatuts de l'Il·lustre Col·legi d'Agents Comercials de Castelló per a l'adaptació a la Llei 6/1997, de 4 de desembre de la Generalitat Valenciana, de Consells i Col·legis Professionals.
  
Quart
  
El text annex dels preceptes, objecte d'adaptació estatutària, queda incorporat íntegrament a la present Resolució, i d'aquesta manera es reprodueix.
  
Fonaments de dret
  
Primer
  
Que els Estatuts contenen totes les determinacions exigides en l'article 10 de la Llei 6/1997, de 4 de desembre, de Consells i Col·legis Professionals.
  
Segon
  
Que han sigut aprovats amb els requisits i les formalitats prevists en aquests article i en els Estatuts del Col·legi.
  
Tercer
  
Que s'ha donat compliment a allò establert en la disposició transitòria primera de l'esmentat cos legal que estableix que «els Col·legis Professionals actualment existents a la Comunitat Valenciana adaptaran els seus estatuts i reglaments de règim interior, quan s'escaiga, a la present Llei en el termini d'un any comptat des de l'entrada en vigor».
  
Quart
  
L'expedient ha sigut tramitat per la Direcció General d'Interior de la Conselleria de Presidència, competent per disposar-ho l'article 6.1 de la Llei 6/1997, de 4 de desembre, a través del Servei d'Entitats Jurídiques, d'acord amb les atribucions que té conferides pels decrets 4/1997, i 30/1997, de 26 de febrer, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Presidència, respectivament, i tot això, en relació amb el Decret 123/1986, de 20 d'octubre, del Consell de la Generalitat Valenciana, pel qual es crea el Registre de Col·legis Professionals i de Consells Valencians de Col·legis Professionals de la Comunitat Valenciana, i l'article 10 de l'Ordre de 23 de maig de 1996, en la redacció donada a aquesta ordre per l'Ordre de 25 de novembre de 1996, en la qual es refereix a l'estructura administrativa a nivell de servei.
  
Vist que l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les modificacions posteriors, en els seus preceptes bàsics; i altres disposicions complementàries, resolc:
  
Inscriure l'adaptació dels Estatuts del Col·legi Oficial Professional d'Agents Comercials de Castelló.
  
València, 23 de juliol de 1998.- El director general d'Interior: José Luis Villanueva Muñoz.
  
Estatuts per al règim i govern del Col·legi Oficial
  
d'Agents Comercials de Castelló
  
Preàmbul
  
L'Estatut d'Autonomia de la Comunitat Valenciana, en l'article 31, apartat 22, confereix a la Generalitat la competència exclusiva en matèria de col·legis professionals i exercici de les professions titulades, sense perjudici del que disposen els articles 36 i 139 de la Constitució. El primer d'aquests exigeix que la regulació dels col·legis professionals i de l'exercici de les professions titulades siga fet mitjançant Llei, i imposa que l'estructura interna i el funcionament dels col·legis siguen democràtics.
  
En el desenvolupament del procés d'assumpció plena de les competències que corresponen a la Comunitat Valenciana en matèria de col·legis professionals, s'ha promulgat per les Corts Valencianes, la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana (publicada en el DOGV de 9 de desembre de 1997); la disposició transitòria primera de la qual disposa que els col·legis professionals actualment existents en la Comunitat Valenciana adaptaran els seus estatuts i reglaments de règim interior, quan calga, a la susdita Llei en el termini d'un any a comptar des de l'entrada en vigor.
  
Per tal de complir el mandat disposat en la nova Llei, s'ha procedit a elaborar un nou Estatut que abrace mas àmpliament aspectes que afecten la col·legiació i que, d'alguna manera, havien quedat desfasats, en substitució del vigent fins ara.
  
Títol I
  
Disposicions generals
  
Capítol I
  
Del Col·legi d'Agents Comercials com a corporació
  
Article 1. Denominació
  
El Col·legi Oficial Professional d'Agents Comercials de Castelló és continuador, amb l'actual denominació, del Col·legi Oficial d'Agents Comercials, creat per Reial Decret de 8 de gener de 1926, amb les reformes posteriors i conserva l'actual patrimoni.
  
Article 2. Personalitat
  
El Col·legi Oficial Professional d'Agents Comercials de Castelló és una corporació de Dret Públic, amb personalitat jurídica pròpia i plena capacitat per al compliment de les seues finalitats, la qual es regeix per aquest Estatut, per la Llei de Col·legis Professionals de la Comunitat Valenciana, i per les altres lleis que puguen afectar-li.
  
Al Col·legi Oficial Professional d'Agents Comercials de Castelló, correspon la representació, coordinació, gestió i defensa dels interessos professionals de tots els seus inscrits, qualsevol que siga la naturalesa i classe de contracte que els vincule amb el seu manador.
  
Article 3. Domicili
  
La seu del Col·legi Oficial Professional d'Agents Comercials de Castelló, està situada a la ciutat de Castelló, al carrer Falcó, núm. 8, 2n.
  
Article 4. Àmbit territorial
  
La seua jurisdicció territorial és provincial. No obstant això podrà constituir delegacions a les localitats de la seua demarcació que considere oportú, en atenció al nombre de professionals que tinguen la seua residència en aquestes o en les localitats limítrofes.
  
Capítol II
  
De les delegacions
  
Article 5
  
Conforme s'indica en l'article 4 d'aquest Estatut, en aquelles localitats on hi hagen més de vint-i-cinc col·legiats, podran constituir-se a instància de la Junta de Govern, delegacions locals del Col·legi, el titular de la qual estarà en relació constant amb la Junta de Govern, la qual fixarà les funciones a realitzar.
  
Els delegats podran assistir a les sessions que realitze la Junta de Govern del Col·legi, amb veu i sense vot, quan siguen convocats pel president.
  
El delegat serà triat també per votació secreta de tots els col·legiats residents a la localitat referida, i de les reunions realitzades haurà de retre compte a la Junta de Govern del Col·legi i, a més a més, realitzarà per delegació les funcions que aquesta li encomane.
  
Capítol III
  
De les finalitats del Col·legi d'Agents Comercials
  
Article 6
  
Són finalitats essencials d'aquesta corporació:
  
a) L'ordenació de la professió, dins del marc legal respectiu, en l'àmbit de la seua competència en benefici de la societat a la qual serveix, i dels interessos generals propis.
  
b) Vigilar l'exercici de la professió, facilitar el coneixement i compliment de tot tipus de disposicions legals que els afecten i fer complir l'ètica professional i les normes deontològiques pròpies, i també, vetllar per l'adequat nivell de qualitat de les prestacions professionals dels/les col·legiats/des; per la qual cosa es promourà la formació i el perfeccionament d'aquests.
  
c) La defensa dels interessos professionals dels/les col·legiats/as i la representació exclusiva de l'exercici de la professió.
  
Capítol IV
  
De les funcions del Col·legi d'Agents Comercials
  
Article 7. Finalitats
  
Per al compliment de les finalitats essencials, són funcions pròpies del Col·legi d'Agents Comercials:
  
a) Ordenar, en l'àmbit de la seua competència, l'activitat professional dels/les col·legiats/des; vetllar per l'ètica, deontologia i dignitat professional, amb el degut respecte als drets dels particulars que contracten els seus serveis, i exercir la potestat disciplinària en l'ordre professional i col·legial.
  
b) Procurar l'harmonia i col·laboració entre els/les col·legiats/des, impedint la competència deslleial entre aquests.
  
c) Exercir les accions que les lleis establisquen per a evitar l'intrusisme, sense perjuí de les actuacions d'inspecció i/o sanció a què estan obligades les administracions públiques.
  
d) Intervenir en els procediments d'arbitratge, en aquells conflictes que per motius professionals se susciten entre col·legiats/des o en els quals el col·legi siga designat per a administrar l'arbitratge, conforme l'article 10.a) de la Llei 36/1988, de 5 de desembre.
  
e) Encarregar-se del cobrament de les percepcions, remuneracions i comissions, amb caràcter general o a petició dels interessats en els casos en què el Col·legi tinga creats els serveis adequats i en les condicions que es determinen en cada cas.
  
f) Organitzar cursos de formació i perfeccionament per als seus col·legiats/des, l'assistència dels quals serà facultativa, i organitzar activitats i serveis comuns de caràcter professional, cultural, assistencial, de previsió i anàlegs que siguen d'interés per als/les col·legials/des.
  
g) Exercir i ostentar en el seu àmbit, la representació i defensa de la professió davant de l'administració, les institucions, els tribunals, les entitats i els particulars, amb legitimació per a ser part en tots els litigis que afecten els interessos professionals.
  
h) Participar en els òrgans consultius de l'administració en la matèria de competència de la professió, quan es requerisca o resulte de les disposicions aplicables.
  
i) Exercir les funcions que els siguen encomanades per les administracions valencianes, i col·laborar amb aquestes mitjançant la realització d'estudis, emissió d'informes, elaboració d'estadístiques i altres activitats relacionades amb els seus fins que puguen sol·licitar-los o que acorden formular per iniciativa pròpia.
  
j) Col·laborar amb les universitats en l'elaboració dels plans d'estudi, sense menyscapte del principi d'autonomia universitària, i preparar la formació necessària per a facilitar l'accés a la vida professional dels nous col·legiats.
  
k) Aprovar els pressupostos, i regular i fixar les càrregues col·legials.
  
l) Facilitar als tribunals, conforme a les lleis, la relació de col·legiats/des que sol·liciten les quals, per la seua preparació i experiència professional puguen ser requerits per a intervenir com a perits en els assumptes judicials o proposar-los a instància de l'autoritat judicial, i també emetre informes i dictàmens quan siguen requerits per qualsevol jutjat o tribunal.
  
ll) Emetre informes i dictàmens, en procediments judicials o administratius.
  
m) Aprovar els estatuts i reglaments de règim interior.
  
n) Emetre l'informe preceptiu sobre tots els projectes de normes del Govern Valencià que afecten la seua professió.
  
n') Assenyalar els tipus de comissió, amb arreglament a l'ús i el costum, orientant els col·legiats en la redacció dels contractes a celebrar amb les seues empreses contractadores.
  
o) Complir i fer complir als col·legiats les lleis generals i especials i els estatuts i reglaments de règim interior, i també les normes i decisions adoptades pels òrgans col·legials en matèria de la seua competència.
  
p) Les altres funcions que siguen beneficioses per als col·legiats i els seus interessos professionals tendents al compliment dels objectius col·legials, dins del marc de la legislació vigent.
  
Títol II
  
De la col·legiació i l'exercici de la professió
  
Capítol I
  
De la col·legiació i l'exercici de la professió
  
Secció primera
  
De la col·legiació i de la inscripció obligatòria
  
Article 8
  
Qualsevol persona que tinga el seu domicili fiscal en l'àmbit territorial del Col·legi, haurà de sol·licitar-hi obligatòriament la seua incorporació, quan tinga per professió la de promoure, negociar o concretar de manera continuada o estable actes o operacions de comerç per compte propi o alié, assumint o no el risc i ventura d'aquestes operacions.
  
Article 9
  
La inscripció obligatòria al Col·legi Oficial Professional d'Agents Comercials de qualsevol dels professionals definits en l'article anterior, abastarà a aquells que realitzen les seues funcions a Espanya, qualsevol que siga la seua nacionalitat i actuen per compte d'empreses nacionals i/o estrangeres; també als espanyols que realitzen les seues operacions en l'estranger per compte d'empreses espanyoles. No obstant això, la col·legiació per a aquells nacionals dels estats membres de la Unió Europea que estiguen prèviament establits, amb caràcter permanent, en qualsevol dels estats, es regirà pels termes que resulten de la legislació comunitària i el dret intern del país d'establiment en desenvolupament de dita legislació.
  
Secció segona
  
Dels requisits per a la incorporació al
  
Col·legi d'Agents Comercials
  
Article 10
  
Qualsevol de les persones que hagen d'inscriure's obligatòriament al Col·legi d'Agents Comercials, acreditaran estar en possessió del grau d'instrucció en el nivell mínim segons la legislació vigent, i superar les proves d'aptitud que s'establisquen.
  
Article 11
  
El tribunal encarregat de jutjar aquestes proves d'aptitud estarà constituït pel president del Col·legi o persona en qui delegue, junt amb el secretari de la Junta de Govern i tres vocals designats per la Junta, entre la resta dels seus membres i del lletrat del Col·legi, si l'hi haguera, el qual formarà part del Tribunal. El programa i nombre d'exercicis serà establit pel Consell Valencià de Col·legis d'Agents Comercials.
  
La Junta de Govern fixarà els drets d'examen.
  
Article 12
  
Superada la prova d'aptitud a què fa referència l'article anterior, el Ministeri de Comerç, a proposta del Consell General, i prèvia petició del Consell Valencià a instàncies del Col·legi d'Agents Comercials de Castelló, lliurarà el títol d'Agent Comercial, document indispensable per a l'exercici actiu de la professió, qualsevol que siga la modalitat o règim contractual en què aquesta s'exercisca.
  
Fins que el Ministeri expedisca el títol, el Consell Valencià lliurarà el resguard de la sol·licitud en tràmit que l'habilitarà provisionalment per a la incorporació al Col·legi i per a l'exercici de la professió.
  
Article 13
  
Qualsevol aspirant a l'ingrés en el Col·legi d'Agents Comercials que haja superat la prova d'aptitud per a pertànyer i haja satisfet els drets d'obtenció del títol professional, podrà sol·licitar l'ingrés en el Col·legi d'Agents Comercials que corresponga al seu domicili fiscal, a través d'una d'instància subscrita per la persona interessada i adreçada al president del Col·legi.
  
Article 14
  
Els estrangers no comunitaris, que aspiren a inscriure's en el Col·legi d'Agents Comercials, i superen la prova d'aptitud d'ingrés, hauran d'acompanyar l'autorització expedida pel Ministeri de Treball, que els autoritze concretament a exercir la professió d'agent comercial en la localitat de la seua residència.
  
Article 15
  
L'estudi i resolució de les sol·licituds d'ingrés seran fetes per la Junta de Govern del Col·legi Professional d'Agents Comercials; i acordada que siga la seua admissió, li lliuraran la targeta d'identitat professional, en la qual constarà junt a la fotografia de la persona interessada, el seu nom i cognoms, el número col·legiació, la data d'alta en el Col·legi i la data d'expedició de la targeta, la qual estarà firmada per la persona interessada, a més del president i secretari del Col·legi. La targeta d'identitat professional serà legalitzada pel Consell Valencià.
  
Amb la documentació aportada s'obrirà a cadascú dels col·legiats un expedient personal.
  
Article 16
  
Abans de lliurar la targeta d'identitat professional i a l'obertura de l'expedient personal de cada sol·licitant, aquest haurà d'abonar una quota d'ingrés, la quantia de la qual serà determinada per a cada any pel Col·legi d'Agents Comercials.
  
Article 17
  
Seran denegades les sol·licituds d'incorporació en els casos següents:
  
1. Quan s'haguera produït la inhabilitació o suspensió per a l'exercici del comerç, en virtut de sentència o resolució ferma.
  
2. Quan el candidat haja sigut sancionat disciplinàriament amb la suspensió de l'exercici professional.
  
Secció tercera
  
Pèrdua de la condició de col·legiat
  
Article 18
  
Hi haurà pèrdua de la condició de col·legiat:
  
a) Per baixa voluntària. Quan qualsevol agent comercial ja admés o inscrit en el Col·legi respectiu, cesse en l'exercici de la professió, tot manifestant voluntàriament la seua voluntat de donar-se de baixa en el col·legi , ho verificarà necessàriament per escrit, mitjançant carta adreçada al president i tornarà la targeta d'identitat professional que l'acredite com a col·legiat.
  
b) Per deixar de satisfer durant un any, les quotes ordinàries o extraordinàries acordades, o les altres càrregues col·legials a què estiguera obligat; llavors, estarà obligat a tornar la targeta i, en cas de no fer-ho, la Junta de Govern anunciarà públicament la baixa col·legial amb anul·lació de la targeta; les dades corresponents d'aqueixa baixa seran publicades en el Butlletí Oficial de la Província.
  
En aquests casos, cabrà la possibilitat de la rehabilitació, en la forma i condicions que determine la Junta de Govern.
  
S'estimarà que l'Agent Comercial ha incomplit la seua obligació de contribuir a les càrregues col·legials, si no abona l'import d'aquestes durant més de tres mesos. Transcorregut aquest termini, serà suspés dels seus drets com a col·legiat i, transcorregut el termini d'un any, s'acordarà la baixa col·legial.
  
c) Per condemna ferma que comporte l'accessòria d'inhabilitació per a l'exercici del comerç.
  
d) Per expulsió del Col·legi, acordada en expedient disciplinari.
  
Secció quarta
  
Dels col·legiats que no exerceixen
  
Article 19
  
Els col·legiats en exercici que passen a la situació de jubilació o invalidesa permanent per a la professió, i així ho acrediten, tindran dret a continuar ostentant la condició de col·legiat que no exerceix.
  
Article 20
  
Els col·legiats que no exerceixen, tenen els mateixos drets que els que exerceixen, excepte els que es deriven de l'exercici de la professió.
  
Article 21
  
Els col·legiats que no exerceixen tindran les mateixes obligacions que els que exerceixen, excepte la relativa a l'import de la quota col·legiala ordinària, que serà el 50% de la quantitat que paguen els que exerceixen.
  
Capítol II
  
Dels drets i les obligacions dels col·legiats
  
Secció primera
  
Dels drets
  
Article 22
  
Són drets comuns a tots els col·legiats:
  
1) La permanència en el col·legi, que faculta a l'exercici actiu de la professió en qualsevol de les seues modalitats, mentre no es perda la condició de col·legiat.
  
2) El de participar en l'organització i funcionament del col·legi, a través del dret de sufragi actiu i passiu per a l'elecció dels membres als òrgans de govern, d'acord amb el que estableix aquest Estatut; a través del dret a promoure actuacions dels òrgans de govern per mitjà de les iniciatives que es puguen formular estatutàriament; a través del dret a crear agrupacions representatives d'interessos específics al si dels col·legis, amb submissió sempre als òrgans de govern d'aquests; i per últim, a través del dret a remoure els titulars dels òrgans de govern mitjançant vots de censura en la forma i condicions previstes en aquest Estatut.
  
3) El d'obtenir assessorament i defensa en la forma i condicions que establisca el reglament del Servei Jurídic.
  
4) Assistir als ensenyaments, cursos, seminaris, o qualsevol altre benefici d'entitat anàloga tendent a la formació i perfeccionament professional dels agents comercials.
  
5) Intervenir, a proposta de la Junta de Govern del Col·legi, en les actuacions pericials en raó de la seua capacitació professional quan siga sol·licitat pels jutjats i tribunals.
  
6) Participar en els beneficis que puga aconseguir el Col·legi en interés de la col·legiació.
  
7) Considerar-se inclòs entre els professionals col·legiats a l'efecte de l'article 64 de l'anterior Llei d'Arrendaments Urbans per a l'ordre de selecció en els casos de resolució dels contractes d'aquesta classe.
  
8) Sol·licitar i rebre informacions sobre les representacions que siguen ofertes al Col·legi per les empreses.
  
9) Utilitzar els serveis de biblioteca, sala de treball i qualsevol un altre que tinga establit el Col·legi dins del domicili o seu oficial, assistir als actes o conferències que s'hi celebren, en la forma i condicions que determine la Junta de Govern.
  
10) Sol·licitar la condició de beneficiari en les adjudicacions de pisos o habitatges que puga construir el Col·legi en l'exercici de la condició d'entitat promotora d'habitatges.
  
11) Ostentar l'emblema o distintiu professional en tots els actes de la vida privada o professional, el qual portarà gravat al dors el número del carnet de col·legiat per a garantir la legitimitat dels seus usuaris.
  
Secció segona
  
De les obligacions
  
Article 23
  
Són obligacions comunes a tots els col·legiats:
  
1) La d'exercir sempre la professió amb la moralitat, decoro i dignitat exigibles.
  
2) Abstenir-se d'acceptar el mandat o representació d'empreses, sense comprovar abans els motius pels quals s'ha fet la substitució o cessament de l'agent anterior, o si han sigut complides les obligacions de l'empresa contractant respecte a la liquidació de comissions o indemnitzacions que puguen correspondre-li.
  
3) Abonar puntualment les quotes col·legiales, ordinàries i extraordinàries, i les altres càrregues socials que reglamentàriament puguen ser imposades.
  
4) Assistir personalment, excepte causa justificada, a les Juntes Generals, ordinàries i/o extraordinàries, celebrades en el Col·legi i exercir amb eficàcia els càrrecs per als quals siga elegit o dins de les comissions que la Junta de Govern li encomane.
  
5) Abstenir-se d'exercir representacions de cases competitives, sense consentiment de l'empresa respectiva; i guardar el sigil professional en aquelles operacions o contractes que es requeresca.
  
6) Prohibició de col·laborar amb persones que practiquen clandestinament la professió, encobrint la falta de col·legiació d'aquestes.
  
7) Guardar el degut respecte a la Junta de Govern del Col·legi, i als membres que la composen.
  
8) Complir les lleis generals i especials i els estatuts i reglaments de règim interior, les normes i decisions adoptades pels òrgans col·legials en matèria de la seua competència.
  
Títol III
  
Del funcionament del col·legi, els seus òrgans
  
de govern, de l'actuació corporativa,
  
règim jurídic i administració
  
Capítol I
  
Dels òrgans de govern del col·legi
  
Article 24
  
El Govern del Col·legi d'Agents Comercials de Castelló correspon als òrgans següents:
  
a) A la Junta General de col·legiats.
  
b) A la Junta de Govern.
  
c) A la Comissió Permanent.
  
d) Al president.
  
Secció primera
  
De la Junta General de Col·legiats
  
Article 25
  
La Junta General és l'òrgan suprem de la voluntat col·legiada en els assumptes la seua competència d'acord amb les disposicions d'aquest Estatut i sense més limitacions que les legalment establides. I els seus acords, vàlidament adoptats, són obligatoris fins i tot per als dissidents o absents.
  
La Junta General estarà integrada per la totalitat dels col·legiats, cada u dels quals tindrà dret a veu i vot, excepte aquells que es troben en situació de suspens.
  
Article 26
  
La Junta General es reunirà amb caràcter ordinari dues vegades a l'any.
  
La primera dins del primer trimestre, per a l'aprovació de la memòria, balanç, comptes i liquidació de pressupostos de l'any anterior.
  
La segona en l'últim trimestre de l'any per a l'aprovació dels Pressupostos.
  
També, es reunirà amb caràcter ordinari per a l'elecció de membres de la Junta de Govern, en l'exercici que corresponga la renovació.
  
Article 27
  
La Junta General tindrà caràcter extraordinari quan així ho acorde la Junta de Govern, o ho sol·licite per escrit un nombre de col·legiats que supere el 10% del cens.
  
Article 28
  
Les juntes generals hauran de convocar-se amb una antelació mínima de 15 dies hàbils, excepte en els casos d'urgència motivada en els quals, a juí del president, s'haja de reduir el termini.
  
Aquesta convocatòria s'inserirà en el tauler d'anuncis del col·legi, amb l'ordre del dia.
  
Sense perjuí de l'anterior, els col·legiats seran citats per comunicació escrita, en la qual, igualment, s'inserirà l'ordre del dia, la citació de la qual podrà ser feta pel president o pel secretari indistintament; el president, en cas de convocatòria urgent, podrà substituir la citació per la publicació en els mitjans de comunicació escrits, de caràcter provincial.
  
A la secretaria del col·legi, durant les hores de despatx, estaran a disposició dels col·legiats els antecedents dels assumptes a deliberar en la Junta convocada.
  
Article 29
  
Les juntes generals se celebraran el dia i hora assenyalats, qualsevol que siga el nombre de col·legiats que hi acudisquen, excepte en els casos en què s'exigisca un quòrum d'assistents determinat. Presidirà la Junta el president o qui el substituesca. Tots els assumptes que hagen de ser sotmesos a la Junta General podran ser discutits, el president concedirà tres torns a favor i tres torns en contra per tal de debatre les posicions acordades.
  
Article 30
  
Els acords es prendran per aclamació o per majoria de vots emesos, excepte en els casos en què s'exigisca un quòrum especial i mai no serà delegable el vot. Les votacions seran ordinàries a mà alçada o nominals. Només seran nominals quan ho sol·licite un terç dels col·legiats assistents, o quan ho determine la Presidència, per al recompte dels vots.
  
També podran adoptar-se els acords per votació secreta, mitjançant paperetes en sobres, que asseguren el secret quan el sol·licite un terç dels col·legiats assistents.
  
Article 31
  
Serà preceptiu l'acord de la Junta General de col·legiats per a l'augment o modificació de la quota mensual o trimestral. Igualment es requerirà la convocatòria de Junta General extraordinària per a la compra o alienació dels béns immobles o gravamen que integren el patrimoni del Col·legi; o per a establir qualsevol classe de vessa o contribució de caràcter ordinari entre els col·legiats.
  
Article 32
  
Caldrà també l'acord de la Junta General Extraordinària, per a la reforma o modificació dels articles del present estatut.
  
Secció Segona
  
De la Junta de Govern
  
Article 33
  
El Col·legi Oficial d'Agents Comercials de Castelló estarà regit per una Junta de Govern constituïda pel president, un vicepresident, un tresorer, un comptador, un secretari i sis vocals. Aquest nombre de vocals podrà augmentar-se per acord de la Junta General, si ho aconsellara el nombre d'inscrits en el cens.
  
Els vocals exerciran les funcions assenyalades en els estatuts. Els seus càrrecs estaran numerats, a fi de substituir per ordre de categoria al president o vicepresident en cas de malaltia, absència o vacant.
  
Quan per qualsevol motiu estigués vacant definitivament o temporalment el càrrec de secretari, tresorer o comptador, seran substituïts pels vocals, començant per l'últim.
  
Article 34. Funcions de la Junta de Govern
  
1. President: correspon al president la representació legal del col·legi dins i fora d'aquest. Exercirà les funcions de vigilància i correcció que els estatuts reserven a la seua autoritat; presidirà les juntes de Govern i les Generals i totes les comissions a les quals assistisca, dirigirà les discussions amb vot de qualitat en cas d'empat.
  
Expedirà a més a més, els lliuraments de fons, firmant la correspondència i documentació global del Col·legi i autoritzarà amb el vist i plau els certificats expedits pel secretari, comptador i tresorer; i les actes de les juntes generals, de les juntes de govern i de la Comissió Permanent.
  
Li correspon l'atorgament de poders de representació processal, a fi de personar-se en els litigis de qualsevol classe en què puga ser part el Col·legi.
  
2. El vicepresident: el vicepresident portarà totes aquelles funcions que li conferisca el president, assumint les d'aquest en cas d'absència, malaltia, abstenció, recusació o vacant.
  
Si hi manca, se seguirà amb l'ordre establit en les vocalies.
  
3. Secretari: correspon al secretari les funcions següents:
  
a) Redactar i dirigir els oficis de citació per a tots els actes del Col·legi, segons les instruccions que reba del president i amb l'antelació deguda.
  
b) Redactar les actes de les juntes generals i de les juntes de govern.
  
c) Portar els llibres necessaris per al millor i més ordenat servei, i obligatòriament ha d'existir el llibre de registre de títols.
  
d) Rebre i donar compte al president de totes les sol·licituds i comunicacions que es remeten al Col·legi.
  
e) Expedir, amb el vist i plau del president, els certificats que s'expedisquen.
  
f) Organitzar i dirigir l'oficina i tenir la direcció del personal.
  
g) Tenir cura de l'arxiu i segell del Col·legi.
  
4. Tresorer: correspon al tresorer:
  
a) Materialitzar la recaptació i custodiar els fons del Col·legi.
  
b) Pagar els lliuraments que expedisca el president.
  
c) Informar periòdicament la Junta de Govern del compte d'ingressos i despeses.
  
e) Ingressar i retirar fons dels comptes bancaris, conjuntament amb el president o comptador excepte acord de la Junta de Govern en el qual es deleguen les seues facultats.
  
f) Portar inventari detallat dels béns del Col·legi, dels quals és l'administrador.
  
g) Controlar i verificar la Caixa.
  
h) Cobrar els interessos i rendes del capital del Col·legi.
  
5. Comptador: tindrà l'obligació d'intervenir tots els documents comptables, i la redacció, per a l'aprovació per la Junta General, dels balanços, comptes, pressupostos i de qualsevol estudi econòmic que li encarregue la Junta de Govern.
  
6. Vocals: els vocals realitzaran els serveis que el president o la Junta de Govern els encomane i les substitucions que els competisquen d'acord amb el present Estatut.
  
Article 35
  
La Junta de Govern és l'òrgan d'execució i gestió dels acords de la Junta General, i del desenvolupament permanent de l'administració col·legial, té les atribucions més àmplies que puguen executar-se en la defensa dels interessos del Col·legi i dels col·legiats, que no estiguen estatutàriament reservats a la Junta General.
  
Article 36
  
Els càrrecs de la Junta de Govern duraran 4 anys, i seran renovats per meitat cada 2 anys. En la primera renovació estaran vacants els càrrecs de president, comptador i vocals de número parell, i en la segona el vicepresident, secretari, tresorer i vocals senars.
  
Article 37
  
Els càrrecs de la Junta de Govern es proveiran per elecció, mitjançant votació directa i secreta. Podran ser reelegits i optar, els qui els exercisquen, a un altre càrrec.
  
Si es produïra alguna vacant en la Junta de Govern, es proveirà també mitjançant elecció directa en la Junta General Ordinària més pròxima, i l'elegit exercirà el seu càrrec pel temps que manque fins a l'època de la seua renovació, segons el torn establit anteriorment.
  
Article 38
  
Tots els membres que integren la Junta de Govern hauran d'estar en l'exercici actiu de la professió degudament acreditada. Podrà, no obstant això, reservar-se una quarta part del nombre dels components de la Junta per a col·legiats que no exerceixen. En tot cas, el càrrec de president haurà d'estar exercit sempre per una persona que es trobe en l'exercici actiu de la professió.
  
Article 39
  
En absència, impossibilitat o malaltia de qualsevol dels càrrecs de firma, els vocals de la Junta de Govern el substituiran en les seues funcions, i tindran, a més a més, el dret a assistir a les reunions de la Comissió Permanent, amb dret a veu i vot.
  
L'assistència a les Juntes de Govern i reunions de la Comissió Permanent, es consideraran a més a més obligatòria per a tots els que formen part d'aquestes, i s'estimarà que renuncien al càrrec automàticament, si deixen d'assistir a tres sessions consecutives o a cinc alternes en el termini d'un any, sense justificar degudament la seua inassistència.
  
Tots els components de la Junta de Govern dels Col·legis ostentaran en actes oficials i solemnes, com a distintiu del seu càrrec, una medalla de plata, ovalada, reproduint l'emblema professional, subjecta al coll amb un cordó de seda amb els colors nacionals.
  
Tots els components de la Junta de Govern del Col·legi cessaran en els seus càrrecs al complir-se el període de mandat per al qual van ser elegits, a no ser que siguen reelegits. Igualment cessaran en el càrrec, per dimissió voluntària acceptada per la Junta de Govern a proposta del president del Col·legi. Es produirà també el cessament automàtic en l'exercici dels càrrecs de la Junta de Govern, quan l'interessat deixe d'exercir la professió o sol·licite la baixa en el Col·legi.
  
A banda de les causes esmentades anteriorment, els membres de la Junta de Govern, podran també ser cessats en els seus càrrecs per abandó de funcions, quan no s'exercisca el càrrec amb la dedicació i assiduïtat exigibles, i pel que respecta als vocals, quan deixen d'assistir a les sessions, en la forma prevista.
  
Cessaran igualment per l'exercici indegut de funcions. S'entendrà que existeix exercici indegut de funcions, quan aquestes es realitzen en detriment del prestigi del Col·legi o en perjuí dels seus interessos econòmics i patrimonials o amb propòsit de lucre indegut per part dels interessats.
  
Per tal que puga ser acordat el cessament quan concórreguen els motius a què es refereix l'article anterior, s'exigirà la instrucció d'un expedient, adoptat per acord de la Junta de Govern, que es comunicarà al Consell Valencià per tal que aquest acorde la suspensió en l'exercici de les funcions de president, el qual serà substituït pel vicepresident, el qual serà el responsable llavors de la instrucció de l'expedient, conclòs el qual, es remetrà igualment al Consell Valencià per a la seua resolució definitiva.
  
Secció tercera
  
La Comissió Permanent
  
Article 40
  
La Comissió Permanent és l'òrgan de treball de règim interior col·legial, integrada pel president, vicepresident, secretari, tresorer i comptador. Serà l'encarregada d'executar els acords de la Junta de Govern i, en cas d'urgència, pot acordar el que estime més convenient per al bon règim del Col·legi, amb l'obligació de retre compte de les decisions preses a la Junta de Govern en la primera reunió que aquesta realitze.
  
Capítol II
  
De la moció de censura
  
Article 41
  
Per a aprovar una moció de censura contra el president, contra la Junta de Govern o de qualsevol membre d'aquesta caldrà Junta General Ordinària.
  
Per a exigir la convocatòria de la Junta General en la qual siga tractada la moció de censura, caldrà que la petició siga subscrita pel 20% del cens electoral.
  
La moció de censura tindrà caràcter constructiu, i s'haurà de presentar una candidatura alternativa, quan es referisca a tota la Junta de Govern o al president.
  
Per tal que prospere la moció de censura es requerirà un quòrum d'assistència com a mínim de la meitat més u del cens col·legial, i caldrà el vot favorable directe i personal de les tres quartes parts dels assistents.
  
El termini des de la data de presentació de sol·licitud de Junta General fins a la convocatòria no podrà excedir de 20 dies.
  
Capítol III
  
De les despeses de representació, dietes i viàtics
  
Article 42
  
Si els recursos econòmics del Col·legi ho permeten, podrà acordar-se la concessió de despeses de representació, dietes d'assistència i viatges per als membres de la Junta de Govern i també dietes per assistència a les Juntes, encara que no requerisca desplaçament des del domicili habitual, per a la qual cosa es destinaran les corresponents partides del pressupost.
  
Igualment, qualsevol col·legiat o tercera persona a qui s'encomane una gestió a realitzar fora de la localitat on té la seu el Col·legi gaudirà d'un viàtic que serà fixat per la Junta de Govern.
  
Capítol IV
  
De l'elecció dels membres de la Junta de Govern
  
Article 43
  
Els càrrecs de la Junta de Govern del Col·legi tindran caràcter electiu i origen representatiu, tot ajustant-se als més clars principis democràtics, mitjançant votació directa, lliure i secreta de tots els col·legiats, sempre que es troben en l'exercici dels seus drets com a tals.
  
Article 44
  
Seran elegibles aquells col·legiats que gaudesquen de la condició d'electors i tinguen com a mínim amb un any d'antiguitat en el Col·legi, i siguen proclamats d'acord amb les normes i condicions reglamentàriament establides.
  
Article 45
  
El vot dels col·legiats electors, serà exercit personalment de forma secreta, o per correu.
  
Article 46
  
Es garanteix el vot per correu d'acord amb els procediments que a l'efecte s'establisquen pel Consell Valencià de Col·legis Oficial d'Agents Comercials, per a cada convocatòria.
  
Article 47
  
La convocatòria d'eleccions es farà, al menys, amb trenta dies naturals d'antelació a la data en què haja de tindre lloc.
  
Article 48
  
Simultàniament a la publicació de la convocatòria, el secretari de cada Col·legi ordenarà publicar als locals del Col·legi les llistes dels col·legiats amb dret a vot. Les llistes comprendran els col·legiats inscrits fins al primer dia del mes natural anterior a aquell en què es publique la convocatòria.
  
Contra les inclusions i exclusions de les llistes, podrà formular-se recurs pels interessats en el termini improrrogable de tres dies, la Junta de Govern haurà de resoldre's dos dies després, sense recurs posterior.
  
Article 49
  
La proclamació de candidats es farà almenys amb vint dies naturals a la data fixada per a la celebració de les eleccions i aquells col·legiats que aspiren a ser elegits sol·licitaran la seua proclamació com a candidats mitjançant carta firmada per deu col·legiats i pel candidat.
  
Article 50
  
Rebudes les sol·licituds per a prendre part com a candidats en l'elecció, la Junta de Govern els declararà formalment proclamats quinze dies abans de la celebració de les eleccions i la campanya electoral de cada candidat a formar part de la Junta de Govern no podrà iniciar-se fins que s'haja efectuat la seua proclamació, acabarà abans de les vint-i-quatre hores del dia anterior a la data de l'acte de l'elecció, desenvolupant-se de tal forma que oferisca a cada u dels proclamats iguals oportunitats.
  
Article 51
  
L'acte de l'elecció podrà tindre lloc al domicili del Col·legi o en qualsevol altre lloc si així ho estimara convenient la Junta de Govern; en atenció al possible nombre de votants, es constituiran diverses meses distribuïdes per ordre alfabètic de cognoms per a facilitar el desenvolupament de l'elecció.
  
Article 52
  
La mesa d'elecció o la de les altres que puguen constituir-se per a facilitar l'emissió del vot conforme s'indica en els articles anteriors, estarà integrada per un president i dos adjunts designats per insaculació entre tots els components del cens del Col·legi. S'insacularan també un nombre de suplents per a les possibles renúncies o impossibilitat dels qui resulten elegits en el sorteig.
  
Article 53
  
Els candidats tindran dret cada u d'ells a designar un o dos interventors que assistiran al desenvolupament de l'elecció, i formaran part de la mesa. La designació d'aquests interventors haurà de fer-se, com a màxim, vint-i-quatre hores abans al dia assenyalat per a l'elecció, i no s'admetrà la designació d'interventors passat aquest termini.
  
Article 54
  
En l'anunci de convocatòria, que haurà de remetre's per la Junta de Govern a tots els col·legiats, s'indicarà el lloc i dia de l'elecció, amb indicació clara de l'hora de començament i tancament de l'elecció, acabada la qual, s'efectuarà l'obertura dels sobres enviats per correu, i llavors es procedirà a verificar l'escrutini del qual s'alçarà l'acta, firmada pel president i els adjunts, i pels interventors que vulguen.
  
Article 55
  
En les candidatures, en paper en blanc, constarà amb tota claredat el nom i cognoms dels candidats que aspiren a ser elegits, sense que hi hagen més que càrrecs a cobrir i sense que s'admeten esmenes o ratllades que puguen oferir dubte sobre la identitat del candidat.
  
Article 56
  
Acabat l'acte de l'escrutini, el president declararà electes a aquells candidats que hagen obtingut més vots, i procedirà a redactar l'acta en la forma assenyalada, cremarà o destruirà totalment les paperetes dipositades a la urna i les rebudes per correu.
  
Article 57
  
En el termini de vuit dies després de la celebració de les eleccions, es procedirà a la presa de possessió dels candidats electes. En el cas que algun d'aquest no es presentara a la presa de possessió, sense causa molt justificada que no signifique renúncia, o renunciara a ser elegit, serà proclamat el candidat que tinga el nombre de vots immediatament inferior.
  
En cas d'igualtat de vots, s'elegirà sempre el candidat de més edat.
  
Article 58
  
Una vegada possessionats dels seus càrrecs les Juntes de Govern a les quals afecta la renovació total o parcial, constituiran la Comissió Permanent.
  
Si en el transcurs des de l'última elecció celebrada, en la qual corresponga la renovació total o parcial de la Junta de Govern, es produïra alguna vacant, podrà optar o per convocar noves eleccions parcials només pel període de temps que resta fins al cicle de renovació total o bé podrà optar-se perquè aquesta vacant siga proveïda provisionalment, entre els col·legiats més antics, sempre que no estiguen en situació d'impossibilitat física per a exercir.
  
Capítol V
  
Dels recursos del col·legi
  
Article 59
  
Els recursos ordinaris de l'Il·lustre Col·legi Oficial d'Agents Comercials són:
  
1. Els rendiments de qualsevol naturalesa que produïsquen els béns o drets que integren el patrimoni del Col·legi.
  
2. Els drets d'incorporació al Col·legi, que lliurement determine la Junta de Govern.
  
3. Els drets pels dictàmens, informes, resolucions o arbitratges sotmesos a la Junta de Govern.
  
4. L'import de les quotes ordinàries o extraordinàries a abonar pels col·legiats fixades per la Junta General.
  
5. Els drets per lliurament de certificats.
  
6. Les rendes procedents de la inversió dels romanents d'exercicis anteriors, en cas d'haver-ne.
  
7. Qualsevol altre concepte que legalment procedisca.
  
Article 60
  
Constituiran els recursos extraordinaris del Col·legi d'Agents Comercials:
  
1. Les subvencions o donatius concedits al Col·legi per l'estat, la Generalitat Valenciana o altres corporacions oficials, entitats o particulars.
  
2. Els béns que per qualsevol títol passen a forma part del patrimoni del Col·legi.
  
3. Les quantitats que per qualsevol concepte corresponga percebre al Col·legi quan administre, en compliment d'algun encàrrec temporal o perpetu, cultural o benèfic, determinats béns o rendes.
  
4. Qualsevol altre que legalment procedira.
  
Article 61. Regles generals sobre la custòdia
  
El capital del Col·legi s'invertirà preferentment en valors de tota garantia, excepte que, en casos especials i a juí de la Junta de Govern, se n'acordara la inversió en immobles o altres béns.
  
Els valors es dipositaran en l'entitat que la Junta de Govern acorde i els resguards del dipòsit estaran custodiats a la caixa del Col·legi, sota la personal i immediata responsabilitat del tresorer.
  
Article 62. Rendició de comptes
  
Els col·legiats en nombre superior al 10% del cens, podran formular petició concreta i precisa sobre qualsevol dada relativa a l'exercici econòmic.
  
Els comptes del Col·legi podran ser examinats en la seu col·legial, en el període comprés entre la convocatòria de la Junta General i 48 hores abans de l'hora assenyalada per a la realització.
  
Capítol VI
  
De les seccions d'especialitzats
  
Article 63
  
Com a òrgan col·laborador de la Junta de Govern i especialment del president, el Col·legi podrà constituir seccions d'especialitzats, les quals agruparan als agents comercials que tinguen la representació o mandat d'una determinada branca de la indústria o el comerç.
  
Article 64
  
Els col·legiats que desitgen integrar-se en la Secció d'Especialitzats que els corresponga per la seua activitat especifica o principal, hauran de sol·licitar la seua inscripció. Alhora, les seccions poden dividir-se en grups.
  
Article 65
  
Les seccions que poden constituir-se al si del Col·legi d'Agents Comercials són les que, amb caràcter orientatiu, tot seguit se relacionen, sense perjuí que puguen crear-se altres noves, per acord de la Junta de Govern.
  
Secc. 1 Cereals
  
Secc. 2. Fruites i productes hortícoles
  
Secc. 3. Olis i greix comestible
  
Secc. 4. Alcohols, vins i licors
  
Secc. 5. Alimentació en general
  
Secc. 6. Fustes, mobles, cistelleria
  
Secc. 7. Articles d'esport i nàutica
  
Secc. 8. Articles pell i marroquineria
  
Secc. 9. Tèxtil
  
Secc. 10. Confecció i gèneres de punt
  
Secc. 11. Ceràmica, vidre i articles de regal
  
Secc. 12. Materials de construcció
  
Secc. 13. Metall, ferreteria, maquinària
  
Secc. 14. Especialitats farmacèutiques
  
Secc. 15. Perfumeria i annexos
  
Secc. 16. Material elèctric i electrodomèstics
  
Secc. 17. Papereria i escriptori
  
Secc. 18. Joieria, rellotgeria, gemmologia
  
Secc. 19. Comerç exterior
  
Secc. 20. Automòbils i accessoris.
  
Secc. 21. Plàstics
  
Secc. 22. Joguets i articles d'infància
  
Secc. 23. Productes químics
  
Secc. 24. Òptica i material fotogràfic
  
Secc. 25. Combustible i mineria
  
Secc. 26. Diversos sense classificar
  
Article 66
  
Les Seccions d'Especialitzats constaran d'un president i d'un secretari elegit per votació directa i secreta entre tots els que formen part de la Secció. La presidència o secretaria de la Secció, serà compatible amb l'acompliment de qualsevol un altre càrrec en la Junta de Govern, excepte amb el de president del Col·legi.
  
Article 67
  
El president o el secretari de la Secció, hauran de comunicar al president del Col·legi, la data, hora, lloc i ordre del dia, de les reunions que mantinga la secció. I una vegada celebrada, es comunicarà igualment per escrit, el resultat d'aquesta.
  
Qualsevol tipus d'iniciativa que prenga la Secció, haurà de ser comunicada al president del Col·legi, el qual, després de sotmetre-ho a consideració, resoldrà.
  
Article 68
  
La pertinença a les seccions és un dret del qual gaudeixen els col·legiats que sol·liciten la seua inscripció; inclou el dret a ser convocat, el dret a assistir, participar i votar, en totes les reunions mantinga la secció, sense que puga ser exclòs i/o apartat d'aquestes, excepte per expedient incoat a l'efecte per la Junta de Govern.
  
Qualsevol dels membres de la Junta de Govern, tindrà dret a assistir a les reunions que siguen convocades per les seccions.
  
Article 69
  
Les Seccions d'Especialitzats tindran només les funcions següents:
  
a) Reunir-se periòdicament per a celebrar canvis d'impressions sobre el mercat de l'article o articles a què fa referència el contingut de la Secció, aportar les experiències recollides i valorar la situació i fluctuacions del mercat.
  
b) Informar a la Junta de Govern sobre aquelles dades estadístiques, etc., que es refereixen al mercat o ram de cada Secció, perquè puguen servir d'element de juí a la Junta de Govern en el compliment de les finalitats del Col·legi.
  
c) Orientar sobre tipus de comissió establits segons l'ús i costum del mercat, per a cada article o grup d'articles a què s'estenga la competència de la Secció, i procurar que els tipus siguen respectats sense produir competències il·lícites o deslleials.
  
d) Informar en la redacció dels diferents models de contractes per a cada especialitat o grup d'especialitats, i procurar que el model tipus de contracte siga l'adoptat en tots els contractes de representació celebrats pels interessats.
  
e) Qualsevol una altra iniciativa que s'estime beneficiosa per als interessos específics de la Secció o les generals del Col·legi, i assabentar-ne el president.
  
Capítol VII
  
De les comissions auxiliars
  
Article 70
  
Podran constituir-se comissions auxiliars de la Junta de Govern, integrades per membres d'aquesta o per col·legiats que s'hi adscriguen per decisió de la presidència del Col·legi. Tindran veu i vot tots els qui integren la Comissió Auxiliar.
  
Article 71
  
Aquestes comissions auxiliars, que poden ser augmentades o completades amb altres, seran, de manera orientativa, les següents:
  
a) D'admissió, clandestinitat i incompatibilitat.
  
b) Cultural professional, biblioteca, publicacions i Butlletí del Col·legi.
  
c) Comissió revisora de comptes i pressupostos.
  
d) Qualsevol que es constituïsca per la Junta de Govern.
  
Article 72
  
Cada una d'aquestes comissions podrà ser presidida per un membre de la Junta de Govern, en qui delegue la Presidència del Col·legi, a no ser que hi assistisca personalment. La presidència de la Comissió de personal i serveis correspon sempre al secretari.
  
Article 73
  
Les comissions auxiliars podran designar un secretari, i l'adscripció d'aquells funcionaris del Col·legi l'assistència dels quals es considere necessària a les reunions que celebren, sense dret a veu ni vot, intervenint només amb caràcter informatiu, quan siguen requerits.
  
Capítol VIII
  
Del personal i serveis
  
Article 74
  
Al servei dels col·legiats i de la Junta de Govern del Col·legi, s'organitzarà l'oficina administrativa, atesa per personal remunerat, subjecte a relació laboral, regulada en l'estatut dels treballadors, adscrit dins del ram del conveni col·lectiu d'oficines i despatxos.
  
Article 75
  
El personal del Col·legi estarà format per les categories establides en el conveni d'oficines i despatxos. El nombre de funcionaris de cadascun d'aquests tres grups serà el que aconsellen les necessitats del Col·legi.
  
Article 76
  
Els serveis de biblioteca, sala de treball, ofertes de representacions, etc.., s'acomodaran a l'horari i condicions assenyalats per la Junta de Govern, inspirant-se sempre en les normes que siguen més beneficioses per als col·legiats. El servei d'assessoria jurídica podrà ser de plantilla o contractat i podrà prestar-se en els locals del Col·legi o en el despatx professional del lletrat, segons convinga al millor servei dels col·legiats.
  
Títol IV
  
De la responsabilitat dels col·legiats
  
Capítol I
  
Facultats disciplinàries del Col·legi d'Agents Comercials
  
Article 77
  
La Llei 6/1997, de 4 de desembre, de la Generalitat Valenciana, estableix en l'article 4, com una de les finalitats essencials dels col·legis professionals, el vigilar l'exercici de la professió fent complir l'ètica professional i les normes deontològiques específicament pròpies. En l'article 5 disposa com una de les funcions pròpies dels col·legis professionals per al compliment d'aqueixa finalitat essencial, la de vetllar per l'ètica, deontologia i dignitat professional, i també pel respecte degut als drets dels particulars que contracten els seus serveis i exercir la potestat disciplinària en l'ordre professional i col·legial.
  
Els agents comercials estan subjectes a responsabilitat disciplinària, en el cas d'infracció dels seus deures professionals.
  
En l'expedient personal del col·legiat constaran les sancions disciplinàries corporatives.
  
Article 78
  
El president i la Junta de Govern del Col·legi són competents per a l'exercici de la potestat disciplinària, d'acord amb les normes següents:
  
1. S'estendrà a la sanció d'infraccions de deures professionals o normes ètiques de conducta quan afecten la professió o l'ordre col·legial.
  
2. Serà declarada prèvia la formació de l'expedient seguit d'acord amb els tràmits del procediment disciplinari que s'estableix en aquests estatuts, excepte per a les faltes lleus.
  
3. Comprendrà com a correccions les següents:
  
A. Advertència per escrit.
  
B. Reprensió privada.
  
C. Suspensió de la col·legiació.
  
D. Expulsió del Col·legi.
  
Article 79
  
L'acord de suspensió de més de sis mesos o expulsió, haurà de ser pres exclusivament per la Junta de Govern, mitjançant votació secreta i amb la conformitat de les dues terceres parts dels membres components d'aquesta.
  
A aquesta sessió estan obligats a assistir tots els components de la Junta. El qui, sense causa justificada, no concorreguera, deixarà de pertànyer a l'òrgan rector del Col·legi, sense que puga ser nomenat novament membre de la Junta en l'elecció en què es cobrisca la seua vacant.
  
Article 80
  
Si l'acord es refereix a algun dels membres de la Junta, s'assabentarà de l'expedient el Consell Valencià de Col·legis d'Agents Comercials.
  
Capítol II
  
De les faltes i sancions
  
Article 81
  
Les faltes que poden comportar la sanció disciplinària es classifiquen en molt greus, greus i lleus.
  
Article 82
  
Són faltes molt greus:
  
a. L'exercici de la professió d'agent comercial en qualsevol de les seues modalitats per una persona que, per l'acompliment de les seues funcions, siguen aquestes d'índole oficial o privada, puga fer coacció o gaudir de privilegis per a la compravenda de mercaderies o l'encàrrec de serveis.
  
b. Els actes i les omissions que constituïsquen ofensa greu a la dignitat de la professió o a les regles ètiques que la governen i, de manera específica, les que comporten l'incompliment, amb intenció de lucre, dels compromisos contrets en l'exercici d'aquesta.
  
c. L'atemptat contra la dignitat o l'honor de les persones que constituïsquen la Junta de Govern quan actuen en l'exercici de les seues funcions i contra qualsevol company amb ocasió de l'exercici professional.
  
d. La comissió de delictes dolosos, en qualsevol grau de participació com a conseqüència de l'exercici de la professió.
  
e. L'embriaguesa o toxicomania habitual que afecte greument l'exercici de la professió.
  
f. La realització d'activitats, constitució d'associacions o pertinença a aquestes quan tinguen com a finalitats o realitzen funcions que siguen competència pròpia i exclusiva del Col·legi o les interferisquen d'alguna manera.
  
g. La reiteració en falta greu.
  
h. L'encobriment de l'intrusisme professional.
  
Article 83
  
Són faltes greus:
  
a. Acceptar l'agència comercial, mandat o representació d'empreses sense comprovar prèviament els motius de la substitució o cessament de l'agent comercial que l'haja precedit, o si s'han complit les obligacions de l'empresa respecte a la liquidació de comissions o indemnitzacions que li pogueren correspondre.
  
b. L'incompliment greu de les normes estatutàries o dels acords adoptats pel Col·legi o pel Consell Valencià o pel Consell General, si de cas, excepte que constituïsca una falta d'entitat superior.
  
c. La falta de respecte greu, per acció o omissió, als components de la Junta de Govern quan actuen en l'exercici de les seues funcions, o a qualsevol company en l'exercici professional.
  
d. Els actes de desconsideració manifesta cap als companys en l'exercici de l'activitat professional.
  
e. Els actes de competència deslleial.
  
f. Els actes enumerats en l'article anterior, quan no tingueren entitat suficient per a ser considerats com a molt greus.
  
Article 84
  
Són faltes lleus:
  
a. La falta de respecte lleu als membres de la Junta de Govern en l'exercici de les seues funcions, o a qualsevol company en l'exercici professional, quan no constituïsquen falta greu o molt greu.
  
b. La negligència en el compliment de les normes estatutàries.
  
c. Les infraccions lleus dels deures professionals.
  
d. Els actes enumerats en l'article anterior, quan no tingueren entitat suficient per a ser considerats com a greus.
  
Article 85
  
Les sancions i correccions disciplinàries que poden imposar-se són:
  
a. Per faltes molt greus:
  
1. Suspensió de la col·legiació per un termini superior a sis mesos i no superior a tres anys.
  
2. Expulsió del Col·legi.
  
b. Per faltes greus:
  
1. Suspensió de la col·legiació per un termini no superior a sis mesos.
  
c. Per faltes lleus:
  
1. Advertència per escrit.
  
2. Reprensió privada.
  
Capítol III
  
Del procediment sancionador
  
Article 86
  
Les faltes lleus seran sancionades per la Junta de Govern, i en el seu nom, pel president del Col·legi, sense necessitat d'expedient previ i després de l'audiència o descàrrec de la persona interessada en garantia d'una defensa adequada.
  
Les faltes greus i molt greus seran sancionades per la Junta de Govern després de l'obertura d'expedient disciplinari, tramitat conforme al Reglament de Procediment Disciplinari aprovat pel Consell Valencià de Col·legis d'Agents Comercials.
  
En defecte d'aquest Reglament hom s'atendrà al que disposa el Reglament de Procediment Disciplinari, aprovat pel Consell General de Col·legis d'Agents Comercials d'Espanya, i en defecte d'aquest, s'estarà a allò que disposen les normes de procediment sancionador contingudes en la Llei de Procediment Administratiu.
  
La Junta de Govern i el president podran delegar les seues facultats d'instrucció d'expedient disciplinari i de proposta de resolució en un òrgan que es puga crear amb aquesta finalitat. L'acord d'imposició de sanció correspondrà en tot cas a la Junta de Govern.
  
El termini màxim per a la tramitació de l'expedient i l'elevació a la Junta de Govern serà de tres mesos, excepte pròrroga per causa justificada que s'haurà de fer constar expressament.
  
La Junta de Govern del Col·legi remetrà al Consell Valencià de Col·legis d'Agents Comercials testimoni dels seus acords de sanció en els expedients per faltes greus o molt greus.
  
Del resultat de tota denúncia per un col·legiat es donarà coneixement al denunciant mitjançant acord motivat.
  
Article 87
  
Les sancions comportaran l'efecte corresponent a cada correcció; la imposició serà notificada per la Secretaria i contra aquesta es podrà recórrer en la forma i amb els efectes previstos en el Reglament del Procediment Disciplinari, aprovat pel Consell Valencià de Col·legis d'Agents Comercials.
  
Capítol IV
  
Prescripció i rehabilitació
  
Article 88
  
Les faltes determinants de sanció disciplinària corporativa prescriuran , si són lleus, als tres mesos; si són greus, a l'any; i si són molt greus, als dos anys, des dels fets que les motivaren.
  
Les sancions imposades prescriuran, si són de faltes lleus, als tres mesos; les de les faltes greus, a l'any; i les de les faltes molt greus als tres anys, des de la data de l'acord que les impose.
  
Article 89
  
Els sancionats podran demanar la seua rehabilitació, amb la consegüent cancel·lació de la nota en l'expedient personal, en els següents terminis, comptats des del compliment total de la sanció:
  
a. Si és per falta lleu, als sis mesos.
  
b. Si és per falta greu, als dos anys.
  
c. Si és per falta molt greu, als quatre anys.
  
d. Si consistira en expulsió, el termini serà de cinc anys.
  
La rehabilitació serà sol·licitada a la Junta de Govern del Col·legi. En el cas d'expulsió hauran d'aportar-se proves de la rectificació de conducta, que seran apreciades ponderadament pels qui hagen de jutjar en l'àmbit corporatiu, en qualsevol dels seus tràmits.
  
Els tràmits de rehabilitació s'exerciran de la mateixa manera que els d'enjudiciament i sanció de les faltes i amb els mateixos recursos.
  
La Junta de Govern remetrà al Consell Valencià de Col·legis d'Agents Comercials testimoni de les resolucions en els expedients de rehabilitació que coneguen.
  
Títol V
  
Del règim jurídic dels actes i de la seua impugnació
  
Capítol I
  
De la tramitació dels expedients
  
Article 90
  
1. Informació i documentació: els col·legiats afectats per un expedient incoat tindran el dret a conèixer, en qualsevol moment, l'estat de la tramitació i podran demanar la informació escaient a les oficines del Col·legi.
  
També podran sol·licitar còpia certificada dels punts concrets continguts en l'expedient, quan es referisquen a acords que els hagen notificat.
  
Quan presenten qualsevol escrit o document, els col·legiats podran presentar-ne còpia per tal que el Col·legi, una vegada confrontada, torne la còpia on constarà el segell del Col·legi i la data de presentació.
  
Els interessat podran demanar el desglossament i devolució dels documents que presenten, fet que la Junta acordarà i deixarà nota o testimoni, segons s'escaiga.
  
2. Actuació per representant: Els col·legiats podran actuar per mitjà de representant, que haurà de ser un altre col·legiat, que acreditarà el seu mandat mitjançant document públic, entenent-se amb aquestes les actuacions les actuacions que practique el Col·legi quan així ho sol·licite el mateix interessat.
  
3. Termes i terminis: Els terminis es comptaran sempre a partir de l'endemà del dia en què es faça la notificació de l'acord.
  
Sempre que no expresse una altra cosa, quan els terminis s'assenyalen per dies, s'entén que aquests són hàbils.
  
Si el termini es fixa en mesos o en anys, aquests es computaran de data a data. Si al mes de venciment no hi haguera dia equivalent al dia en què comença el còmput, s'entendrà que el termini expira l'últim dia del mes. En aquests casos s'entén sempre dies naturals. Quan l'últim dia del termini siga inhàbil, s'entendrà prorrogat el primer dia hàbil següent.
  
No podrà excedir de sis mesos el temps que transcórrega des del dia que s'inicie un expedient, fins aquell en què es dicte la resolució, tret de causes excepcionals, degudament justificades que ho impediren, les quals s'hauran de consignar en l'expedient mitjançant diligència firmada pel ponent o l'encarregat i, si de cas, pel secretari.
  
4. Recepció i registre de documents: el Col·legi durà un únic registre en el qual es farà el corresponent assentament de tot recurs, escrit o comunicació que presenten els col·legiats.
  
Capítol II
  
De l'executorietat dels acords i la seua constatació en actes
  
Article 91
  
Els acords de la Junta General i els de la Junta de Govern seran immediatament executius, excepte acord motivat en contra emés per la Junta.
  
Article 92
  
Les actes de les Juntes Generals i de Govern es transcriuran, separadament, en dos llibres que, a l'efecte i amb caràcter obligatori, es portaran al Col·legi. Les actes seran firmades pel president i pel secretari o pels qui hagen exercit les seues funcions.
  
Capítol III
  
Dels recursos
  
Article 93
  
Recursos contra els acords de la Junta de Govern. Els acords emanats de la Junta de Govern podran ser objecte de recurs davant del Consell Valencià de Col·legis d'Agents Comercials, dins del termini de quinze dies naturals, comptats a partir de l'endemà en què s'hagen adoptat quan el recurrent haja estat present en l'adopció de l'acord o a partir de la notificació en els altres casos.
  
El recurs serà presentat davant de la Junta de Govern que haja dictat l'acord, el qual haurà d'elevar-se, amb els seus antecedents i els informes, al Consell Valencià, dins dels quinze dies següents a la data de la presentació.
  
El Consell Valencià, amb els informes adients, dictarà resolució expressa dins dels dos mesos següents.
  
Aquells acords que afecten a situacions personals hauran de ser notificats a les persones interessades.
  
Quan es plantege el recurs, el recurrent podrà sol·licitar i el Consell podrà discrecionalment acordar, si no l'haguera fet la Junta de Govern, la suspensió de l'execució de l'acord recorregut.
  
Article 94
  
Recursos contra els acords de Junta General. Els acords de les Juntes Generals podran ser recorreguts per la Junta de Govern, o per qualsevol col·legiat a qui afecte personalment, davant del Consell Valencià de Col·legis d'Agents Comercials en el termini de quinze dies des de la seua adopció.
  
Si la Junta de Govern entenguera que aquest acord és greument perjudicial per als interessos del Col·legi o contrari a l'ordenament jurídic podrà, quan formule el recurs previst en el paràgraf anterior, suspendre immediatament l'execució d'aquest.
  
Article 95.
  
Resolucions del Consell Valencià de Col·legis d'Agents Comercials. Les resolucions del Consell Valencià de Col·legis d'Agents Comercials esgoten la via administrativa. Contra aquestes resolucions es podrà recórrer davant de l'ordre jurisdiccional contenciós administratiu si els actes recorreguts estan subjectes al dret administratiu i en l'ordre jurisdiccional civil en els altres casos.
  
Títol VI
  
De la fusió, absorció i segregació del col·legi
  
Capítol I
  
De la fusió i absorció
  
Secció primera
  
De la fusió i absorció
  
Article 96
  
1. El procediment per a la unió o fusió del Col·legi amb un altre o altres col·legis, l'absorció d'un altre o altres col·legis per part d'aquest Col·legi, o l'absorció d'aquest Col·legi per un altre, sempre que no s'ultrapasse l'àmbit territorial de la Comunitat Valenciana, serà l'establit en els articles següents, i requerirà de l'aprovació del projecte respectiu per part de la Junta General en la forma establida en l'article en aquests estatuts.
  
2. L'acord de fusió amb un altre o altres col·legis, o la seua absorció, portarà implícit, en tot supòsit, l'acord de dissolució del Col·legi. Ambdós se sotmetran al que disposa l'article 8.1 de la Llei de Consells i Col·legis Professionals de la Comunitat Valenciana, per la qual cosa hauran d'obtenir l'aprovació mitjançant Decret del Govern Valencià.
  
Article 97
  
1. La Junta de Govern, nomenarà una comissió que s'encarregarà de redactar el projecte de fusió, absorció i dissolució, i establirà els termes i les condicions d'aquest.
  
2. Excepte els casos d'absorció, en els que els estatuts que regiran seran els del col·legi absorbent, amb les modificacions pertinents, la comissió i els altres col·legis afectats, redactaran els nous estatuts, que s'hauran de sotmetre a l'aprovació de la Junta General del nou col·legi.
  
Article 98
  
El projecte de fusió o absorció contindrà els següents aspectes:
  
a) La denominació i domicili dels col·legis afectats.
  
b) La data a partir de la qual es produirà la dissolució del Col·legi, i la forma de liquidació dels actius i passius.
  
c) El nou àmbit territorial que resulte del procés de fusió o absorció.
  
d) L'estudi detallat de la viabilitat econòmica del nou col·legi, i del patrimoni preexistent que s'aportarà.
  
e) L'informe de la Comissió que explique i justifique detalladament el projecte de fusió o absorció des del punt de vista jurídic i de la viabilitat econòmica.
  
f) El balanç de fusió o absorció dels col·legis afectats.
  
g) El projecte dels nous estatuts, tret del cas d'absorció per un altre col·legi, supòsit en el qual es presentaran els estatuts del col·legi absorbent i el projecte de les modificacions necessàries.
  
Article 99
  
1. Una vegada elaborat el projecte de fusió, absorció i dissolució, en el termini de dos mesos, es convocarà Junta General Extraordinària per a sotmetre a la seua sobirania el projecte elaborat per la Comissió.
  
2. Quan es publique la convocatòria de la Junta, el Col·legi posarà el projecte de fusió o absorció i dissolució, a disposició dels col·legiats, els quals podran obtenir-ne còpia.
  
Article 100
  
El projecte de fusió, absorció i dissolució haurà de tenir, per a ser aprovat, els vots favorables dels dos terços dels col·legiats assistents a la Junta, sempre que estiguen presents el 25% del cens col·legial.
  
Capítol II
  
De la modificació per segregació
  
Article 101
  
1. Per a la constitució d'un nou col·legi que modifique l'àmbit territorial d'aquest Col·legi, haurà de presentar-se una sol·licitud dirigida al president, subscrita al menys pels dos terços dels col·legiats residents en l'àmbit territorial del col·legi que es vulga constituir.
  
2. El president informarà la Junta de Govern, i convocarà Junta General Extraordinària en el termini d'un mes, i figurarà en l'ordre del dia la submissió a la voluntat de la Junta de la sol·licitud de segregació presentada, la qual s'haurà d'aprovar per majoria de dos terços dels col·legiats assistents, sempre que estiguen presents la meitat més u del cens col·legial.
  
3. L'acord de la Junta contindrà els termes en els quals s'efectuarà la segregació, la denominació del col·legi segregat, la del col·legi matriu, en cas de modificar-se, i el nomenament de la comissió gestora, fets que hauran de ser sotmesos a aprovació mitjançant decret del Govern Valencià, previ informe del Consell Valencià de Col·legis d'Agents Comercials.
  
Títol VII
  
De la dissolució i liquidació del col·legi
  
Capítol I
  
De la dissolució del col·legi
  
Article 102
  
La dissolució del col·legi tindrà lloc en els següents supòsits:
  
a) Per acord de la Junta General, aprovat per majoria qualificada de dos terços del cens col·legial.
  
b) Per fusió amb un altre o altres col·legis.
  
c) Per absorció per part d'un altre col·legi.
  
d) Per disposició legal.
  
Article 103
  
La Junta de Govern haurà de convocar Junta General Extraordinària en el termini de dos mesos, quan el Col·legi estiga immers en alguna de les causes de dissolució establides en l'article anterior.
  
Article 104
  
El certificat de l'acord de dissolució haurà de ser dirigit a la Generalitat Valenciana, per a la seua aprovació mitjançant Llei de la Generalitat, previ informe del Consell Valencià de Col·legis d'Agents Comercials.
  
Capítol II
  
De la liquidació del col·legi
  
Article 105
  
Una vegada dissolt el Col·legi per qualsevol de les causes previstes en aquests estatuts, s'obrirà el període de liquidació, excepte en els supòsits de fusió o absorció que suposen una cessió total de l'actiu i del passiu.
  
Article 106
  
La Junta General elegirà tres liquidadors, que podran ser membres de la Junta de Govern, els quals portaran a terme les operacions de liquidació de l'actiu col·legial, de conformitat amb les bases i terminis que la Junta haurà de fixar.
  
Article 107
  
El patrimoni social serà destinat, en primer lloc, a cobrir el passiu existent, l'actiu que reste serà destinat a allò que acorde la Junta General, o si hi manca, a allò que dispose el Consell Valencià de Col·legis.
  
Article 108
  
En tot allò no previst expressament en aquest capítol, s'aplicarà el que disposa la Llei de Col·legis Oficials de la Comunitat Valenciana, el reglament que la desenvolupe i, amb caràcter supletori el que estableix, a efectes de dissolució i liquidació, la Llei de Societats Anònimes.
  
Títol VIII
  
De les relacions amb la Generalitat Valenciana
  
Capítol I
  
De les relacions amb les conselleries
  
Article 109
  
El Col·legi d'Agents Comercials de Castelló, en tot el que fa referència als aspectes institucionals i corporatius, es relacionarà amb la Conselleria de Presidència del Govern Valencià.
  
Article 110
  
El Col·legi d'Agents Comercials de Castelló, en tot allò que afecta la professió, es relacionarà amb la conselleria l'àmbit de la qual incloga el sector del comerç.
  
Article 111
  
El Col·legi d'Agents Comercials de Castelló, amb el coneixement previ del Consell Valencià de Col·legis d'Agents Comercials, comunicarà a la Conselleria de Presidència de la Generalitat aquest Estatut, els reglaments de règim interior i les seues modificacions, per al control de legalitat dins del termini d'un mes. Posteriorment seran inscrits en el Registre de Col·legis i publicats en el Diari Oficial de la Generalitat Valenciana.
  
Capítol II
  
Del Registre de Col·legis Professionals
  
Article 112
  
El Col·legi Oficial d'Agents Comercials de Castelló, a l'efecte de publicitat, serà inscrit en el Registre de Col·legis Professionals, que depén orgànicament i funcionalment de la Conselleria de Presidència, en la Secció denominada ?dels Col·legis Professionals?.
  
DISPOSICIÓ DEROGATÒRIA
  
Queda derogat el Reglament de Règim Interior d'aquest Col·legi Oficial Professional d'Agents Comercials de Castelló, de data 30 d'octubre de 1978.